‘กองทุนดูไบ’เล็งลงทุนในเวียดนามหลังขายฮอทพอท
ออรีออส เซาท์ อีสท์ เอเชีย ไพรเวทอิควิตี้ สัญชาติดูไบ มองเวียดนามน่าสนใจลงทุนที่สุด ฟันกำไรหุ้นฮอท พอท
6 ก.ย. 2555

ออรีออส เซาท์ อีสท์ เอเชีย ไพรเวทอิควิตี้ สัญชาติดูไบ มองเวียดนามน่าสนใจลงทุนที่สุด ฟันกำไรหุ้นฮอท พอท
นายศรีสันต์ จิตราวรนันท์ ผู้จัดการกองทุนออรีออส เซาท์ อีสท์ เอเชีย สัญชาติดูไบ ผู้ถือหุ้นใหญ่บริษัท ฮอท พอท (HOTPOT) เปิดเผยว่า สนใจลงทุนในเวียดนามมากที่สุด เนื่องจากมีโอกาสสร้างมูลค่าเพิ่มให้สูงสุดในระยะยาว 3-4 ปีข้างหน้า เพราะระยะที่ผ่านมามีปัญหาทางด้านเศรษฐกิจ รองลงมา คือ ฟิลิปปินส์ เนื่องจากเศรษฐกิจเริ่มฟื้นตัวหลังจากมีปัญหามานาน ตามด้วยประเทศไทย เนื่องจากมูลค่าหุ้นและมูลค่าของสินทรัพย์แพงแล้ว แต่ธุรกิจค้าปลีกโดดเด่นและยังสามารถเติบโตได้อีกหากมีการขยายธุรกิจไปยังภูมิภาคอาเซียน ส่วนอินโดนีเซียนั้นมองว่าไม่ค่อยน่าสนใจที่สุด เพราะถือว่าแพงเช่นกัน
กองทุนออรีออส เซาท์ อีสท์ เอเชีย จัดตั้งมาตั้งแต่ปี 2547 มีขนาดเงินลงทุน 2,666 ล้านบาท โดยมีสถาบันการเงินจากอังกฤษและญี่ปุ่นเป็นเจ้าของเงิน ครอบคลุมการลงทุนใน 4 ประเทศ คือ ไทย อินโดนีเซีย ฟิลิปปินส์ และเวียดนาม และขณะนี้ได้ลงทุนเต็มจำนวนเงินแล้ว โดยแต่ละปีกองทุนดังกล่าวสามารถสร้างผลตอบแทนได้ประมาณ 20% ต่อปี 
สำหรับการลงทุนในไทยคิดเป็นมูลค่า 30 ล้านเหรียญสหรัฐ หรือ 930 ล้านบาท เป็นเงินร่วมลงทุนจากธนาคารออม 10 ล้านเหรียญสหรัฐ หรือ 310 ล้านบาท โดยให้ความสนใจลงทุนในธุรกิจค้าปลีก รวมถึงบริษัท ฮอท พอทด้วย และธุรกิจโรงพยาบาลโดยเข้าถือหุ้นในโรงพยาบาลเวชธานี ที่มีแผนจะนำเข้าจดทะเบียนในตลาดหุ้นไทยในช่วงต้นปี 2556